CELEX: 32022D0667
Language: lv
Date: 2022-04-21 00:00:00
Title: Padomes Lēmums (KĀDP) 2022/667 (2022. gada 21. aprīlis) par palīdzības pasākumu vispārējas programmas veidā Āfrikas Savienības atbalstam saskaņā ar Eiropas Miera mehānismu 2022.–2024. gada laikposmā

22.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 121/38
               
            
         PADOMES LĒMUMS (KĀDP) 2022/667
         (2022. gada 21. aprīlis)
         par palīdzības pasākumu vispārējas programmas veidā Āfrikas Savienības atbalstam saskaņā ar Eiropas Miera mehānismu 2022.–2024. gada laikposmā
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 28. panta 1. punktu un 41. panta 2. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Saskaņā ar Padomes Lēmumu (KĀDP) 2021/509 (1) ir izveidots Eiropas Miera mehānisms (EMM), ar ko dalībvalstis finansē Savienības darbības, kuras tiek veiktas kopējās ārpolitikas un drošības politikas ietvaros, lai saskaņā ar Līguma 21. panta 2. punkta c) apakšpunktu saglabātu mieru, novērstu konfliktus un stiprinātu starptautisko drošību. Jo īpaši, ievērojot Lēmuma (KĀDP) 2021/509 1. panta 2. punkta otrās daļas ii) punktu, ar EMM var finansēt atbalsta pasākumus kādas reģionālas vai starptautiskas organizācijas vadītu miera atbalsta operāciju militārajiem aspektiem.
                  
               
                     (2)
                  
                  
                     Palīdzības pasākumi saskaņā ar EMM var būt specifiska pasākuma vai vispārējas atbalsta programmas veidā ar konkrētu ģeogrāfisku vai tematisku ievirzi.
                  
               
                     (3)
                  
                  
                     Padome atzīst, ka miera un drošības saglabāšanā Āfrikas kontinentā stratēģiska nozīme joprojām ir Āfrikas un ES miera un drošības partnerībai atbilstoši Āfrikas un ES kopējai stratēģijai, jo īpaši sadarbības satvaram, kas izveidots saskaņā ar Āfrikas Miera nodrošināšanas fondu (ĀMNF), un Āfrikas Savienības (ĀS) vadošajai lomai, kā noteikts Protokola par ĀS Miera un drošības padomes izveidi 16. pantā. Padome joprojām ir apņēmības pilna attiecībā uz ĀS spēju veidošanu šajā jomā, palīdzības sniegšanu Āfrikas vadītām miera atbalsta operācijām un Āfrikas miera un drošības sistēmas stiprināšanu, lai tā pilnībā darbotos, saskaņā ar 2018. gada 23. maija Saprašanās memorandu starp Āfrikas Savienību un Eiropas Savienību par mieru, drošību un pārvaldību, kā arī izveidoto sadarbības mehānismu uzturēšanu, jo īpaši integrētu pieeju, kas balstīta uz partnerību, apspriešanos un pastiprinātu stratēģisku koordināciju.
                  
               
                     (4)
                  
                  
                     Savienības atbalsta netraucēta pāreja no ĀMNF uz EMM tika nodrošināta, pieņemot palīdzības pasākumu vispārējas programmas veidā ĀS atbalstam, kas attiecās uz 2021. gada otro pusgadu (2). Minētajai vispārējai programmai, attiecās uz 2021. gada otro pusgadu, sekoja daudzgadu vispārēja programma ĀS atbalstam laikposmā no 2022. līdz 2024. gadam, nodrošinot iespēju arī turpmāk sniegt uzticamu un paredzamu finansējumu Āfrikas vadītām miera atbalsta operācijām, ko pilnvarojusi vai atļāvusi ĀS Miera un drošības padome, vienlaikus arī nodrošinot elastību, kas nepieciešama, lai efektīvi un iedarbīgi reaģētu uz konfliktu attīstību Āfrikas kontinentā. Paredzams, ka darbības saskaņā ar minēto palīdzības pasākumu varētu īstenot vienības, kurām ir pieredze īstenot darbības saskaņā ar ĀMNF un palīdzības pasākumu vispārējas programmas veidā ĀS atbalstam saskaņā ar EMM, kas attiecās uz 2021. gada otro pusgadu.
                  
               
                     (5)
                  
                  
                     Savienības Augstajam pārstāvim ārlietās un drošības politikas jautājumos adresētajā 2021. gada 1. jūlija vēstulē ĀS lūdza Savienību turpināt pēc 2021. gada 1. jūlija sniegt atbalstu Āfrikas vadītām miera atbalsta operācijām, ko pilnvarojusi vai atļāvusi ĀS Miera un drošības padome.
                  
               
                     (6)
                  
                  
                     Palīdzības pasākumi ir jāīsteno, ņemot vērā Lēmumā (KĀDP) 2021/509 izklāstītos principus un prasības un saskaņā ar noteikumiem par to ieņēmumu un izdevumu izpildi, kurus finansē no EMM.
                  
               
                     (7)
                  
                  
                     Padome atkārtoti apstiprina apņēmību aizsargāt, veicināt un īstenot cilvēktiesības, pamatbrīvības un demokrātijas principus un stiprināt tiesiskumu un labu pārvaldību atbilstīgi Apvienoto Nāciju Organizācijas Statūtiem, Vispārējai cilvēktiesību deklarācijai un starptautiskajām tiesībām, jo īpaši starptautiskajām cilvēktiesībām un starptautiskajām humanitārajām tiesībām,
                  
               IR PIEŅĒMUSI ŠO LĒMUMU.
         
            1. pants
            Izveide, mērķi, darbības joma un ilgums
            
               1.   Ar šo tiek izveidots palīdzības pasākums vispārējas programmas veidā Āfrikas Savienības (ĀS) atbalstam, kas finansējams no Eiropas Miera mehānisma (EMM) (”palīdzības pasākums”). Ar palīdzības pasākumu finansē darbības, ko Politikas un drošības komiteja (PDK) apstiprinājusi līdz 2024. gada 31. decembrim.
            
            
               2.   Palīdzības pasākuma vispārējie mērķi ir samazināt vardarbīgu konfliktu biežumu, ilgumu un intensitāti Āfrikā un stiprināt ĀS lomu attiecībā uz mieru un drošību Āfrikas kontinentā. Palīdzības pasākuma konkrētais mērķis ir uzlabot konfliktu pārvarēšanu, izmantojot ĀS Komisijas un Āfrikas reģionālo organizāciju miera atbalsta operāciju militāros komponentus.
            
            
               3.   Lai sasniegtu šā panta 2. punktā noteiktos mērķus, ar palīdzības pasākumu finansē to Āfrikas vadīto miera atbalsta operāciju militāros aspektus, kuras pilnvarojusi vai atļāvusi ĀS Miera un drošības padome, tostarp, bet ne tikai, šādas aktivitātes:
               
                           a)
                        
                        
                           ar personālu saistīto izmaksu segšana (indikatīvi 40 % no kopējās finanšu atsauces summas), piemēram, militārā personāla dienas naudas un pabalsti, misijas štāba virsnieku uzturēšanās izdevumu maksājums, cietušo evakuācijas operācijas, kompensācijas nāves un invaliditātes gadījumā, pārtikas devas, transporta un ceļošanas izmaksas, un militārā personāla apmācība;
                        
                     
                           b)
                        
                        
                           aprīkojuma nodrošināšana un modernizācija un pakalpojumu sniegšana (indikatīvi 35 % no kopējās finanšu atsauces summas), piemēram, karavīru individuālais aprīkojums, medicīniskas preces, transportlīdzekļi, degviela un transportlīdzekļu apkope, sakaru ierīces un pakalpojumi, IT tehnoloģijas un pakalpojumi, vadības un kontroles infrastruktūra un pakalpojumi un cits aprīkojums, izņemot aprīkojumu vai platformas, kas minēti Lēmuma (KĀDP) 2021/509 5. panta 3. punktā;
                        
                     
                           c)
                        
                        
                           būvdarbu veikšana (indikatīvi 25 % no kopējās finanšu atsauces summas), piemēram, kazarmu, mācību centru un medicīniskās aprūpes centru celtniecība un atjaunošana.
                        
                     
            
               4.   Palīdzības pasākuma ilgums ir 72 mēneši no 2022. gada 1. janvāra.
            
         
         
            2. pants
            Atbalsta apstiprināšana darbībām saskaņā ar palīdzības pasākumu
            
               1.   Saskaņā ar Lēmuma (KĀDP) 2021/509 59. panta 7. punktu atbalstu darbībām saskaņā ar palīdzības pasākumu sniedz pēc ĀS Komisijas kā palīdzības pasākuma saņēmēja (”saņēmējs”) pieprasījuma.
            
            
               2.   Pēc šā panta 1. punktā minētā pieprasījuma Savienības Augstais pārstāvis ārlietās un drošības politikas jautājumos (“Augstais pārstāvis”), apspriedies ar palīdzības pasākumu administratoru, kas iecelts saskaņā ar Lēmumu (KĀDP) 2021/509 (”palīdzības pasākumu administrators”), par finansiālās īstenošanas jautājumiem, iesniedz PDK izskatīšanai un apstiprināšanai ieteikumu, kurā izklāsta ierosināto atbalstu, tostarp tā budžetu, no šā lēmuma 5. panta 2. punktā uzskaitītajām vienībām izraudzīto vienību vai vienības, kam jāīsteno ierosinātais atbalsts, un apsvērumus attiecībā uz konfliktsensitivitāti un riska analīzi, kā arī pēc vajadzības šā lēmuma 6. pantā minētos pārraudzības un kontroles pasākumus.
            
         
         
            3. pants
            Finanšu nosacījumi
            
               1.   Finanšu atsauces summa, kas paredzēta ar palīdzības pasākumu saistīto izdevumu segšanai, ir 600 000 000 EUR.
            
            
               2.   Visus izdevumus pārvalda saskaņā ar Lēmumu (KĀDP) 2021/509 un noteikumiem par saskaņā ar EMM finansēto ieņēmumu un izdevumu izpildi.
            
         
         
            4. pants
            Vienošanās ar saņēmēju
            
               1.   Augstais pārstāvis panāk nepieciešamās vienošanās ar saņēmēju, lai nodrošinātu, ka tas pilda šā lēmuma un PDK noteiktās prasības un nosacījumus saistībā ar atbalstu darbībām saskaņā ar palīdzības pasākumu, kā nosacījumu atbalsta sniegšanai saskaņā ar palīdzības pasākumu.
            
            
               2.   Šā panta 1. punktā minētās vienošanās ietver noteikumus, kas saņēmējam uzliek pienākumu nodrošināt:
               
                           a)
                        
                        
                           atbilstību attiecīgajām starptautiskajām tiesībām, jo īpaši starptautiskajām cilvēktiesībām un starptautiskajām humanitārajām tiesībām;
                        
                     
                           b)
                        
                        
                           visu saskaņā ar palīdzības pasākumu sniegto aktīvu pienācīgu un efektīvu izmantošanu nolūkos, kādiem tie tika piešķirti;
                        
                     
                           c)
                        
                        
                           visu saskaņā ar palīdzības pasākumu sniegto aktīvu pienācīgu uzturēšanu, lai nodrošinātu to lietojamību un funkcionālu pieejamību visā to dzīves ciklā;
                        
                     
                           d)
                        
                        
                           to, ka visi saskaņā ar palīdzības pasākumu sniegtie aktīvi dzīves cikla beigās netiek nozaudēti vai bez saskaņā ar Lēmumu (KĀDP) 2021/509 izveidotās Mehānisma komitejas piekrišanas nodoti tādām personām vai vienībām, ko neparedz minētās vienošanās.
                        
                     
            
               3.   Šā panta 1. punktā minētajās vienošanās iekļauj noteikumus par atbalsta apturēšanu un izbeigšanu saskaņā ar palīdzības pasākumu gadījumā, ja tiek konstatēts, ka saņēmējs nepilda 2. punktā noteiktos pienākumus.
            
         
         
            5. pants
            Īstenošana
            
               1.   Augstais pārstāvis ir atbildīgs par šā lēmuma īstenošanas nodrošināšanu saskaņā ar Lēmumu (KĀDP) 2021/509 un noteikumiem par saskaņā ar EMM finansēto ieņēmumu un izdevumu izpildi, atbilstoši integrētajai metodiskajai sistēmai nepieciešamo pasākumu un kontroļu novērtēšanai un identificēšanai attiecībā uz palīdzības pasākumiem saskaņā ar EMM.
            
            
               2.   Darbības, ko veic saskaņā ar palīdzības pasākumu, kā minēts 2. pantā, var pilnībā vai daļēji īstenot jebkura no šādām vienībām kā īstenotāja vai izmantojot dotācijas, kas piešķiramas bez uzaicinājuma iesniegt priekšlikumus:
               
                           a)
                        
                        
                           ĀS Komisija;
                        
                     
                           b)
                        
                        
                           Arābu Magribas savienība;
                        
                     
                           c)
                        
                        
                           Sāhelas un Sahāras valstu kopiena;
                        
                     
                           d)
                        
                        
                           Austrumāfrikas un Dienvidāfrikas valstu kopējais tirgus;
                        
                     
                           e)
                        
                        
                           Austrumāfrikas valstu kopiena;
                        
                     
                           f)
                        
                        
                           Austrumāfrikas rezerves spēki;
                        
                     
                           g)
                        
                        
                           Centrālāfrikas valstu ekonomikas kopiena;
                        
                     
                           h)
                        
                        
                           Rietumāfrikas valstu ekonomikas kopiena;
                        
                     
                           i)
                        
                        
                           Starpvaldību attīstības iestāde;
                        
                     
                           j)
                        
                        
                           Ziemeļāfrikas reģionālās spējas;
                        
                     
                           k)
                        
                        
                           Dienvidāfrikas attīstības kopiena;
                        
                     
                           l)
                        
                        
                           Sāhelas G5;
                        
                     
                           m)
                        
                        
                           Čada ezera baseina komisija;
                        
                     
                           n)
                        
                        
                           Apvienoto Nāciju Organizācijas (ANO) Augstā cilvēktiesību komisāra birojs;
                        
                     
                           o)
                        
                        
                           ANO Sekretariāts;
                        
                     
                           p)
                        
                        
                           ANO Projektu pakalpojumu birojs;
                        
                     
                           q)
                        
                        
                           ANO Atbalsta birojs Somālijā;
                        
                     
                           r)
                        
                        
                           tādas dalībvalstu ministrijas, valdības departamenti vai citi publisko tiesību subjekti un aģentūras, vai privāttiesību subjekti, kas veic valsts pārvaldes uzdevumus, kā izklāstīts pielikumā, ciktāl uz beidzamajiem minētajiem attiecas pietiekamas finanšu garantijas.
                        
                     
            
               3.   Pirms PDK apstiprina atbalstu darbībai, palīdzības pasākumu administrators apstiprina konkrētas vienības spēju īstenot darbību vai tās daļu.
            
         
         
            6. pants
            Pārraudzība, izvērtēšana un kontrole
            
               1.   Pārraudzības, izvērtēšanas un kontroles pasākumus darbībām, kuras veic saskaņā ar palīdzības pasākumu, nosaka atbilstoši integrētajai metodiskajai sistēmai nepieciešamo pasākumu un kontroļu novērtēšanai un identificēšanai attiecībā uz palīdzības pasākumiem saskaņā ar EMM.
            
            
               2.   Šā panta 1. punktā minēto pasākumu mērķis jo īpaši ir nodrošināt, ka saņēmējs un visas citas vienības, kuras tieši gūst labumu no atbalsta saskaņā ar palīdzības pasākumu, pilda starptautiskās cilvēktiesības un starptautiskās humanitārās tiesības, kā arī nodrošināt, ka saņēmējs pilda visas citas saistības un pienākumus, kas noteikti 4. pantā minētajās vienošanās.
            
            
               3.   Atkarībā no apstiprinātā atbalsta darbībai saskaņā ar palīdzības pasākumu 1. punktā minētie pasākumi var ietvert pārraudzību par progresu attiecībā uz nosacījumiem un kritērijiem, par kuriem panākta vienošanās ar saņēmēju, starptautisko cilvēktiesību un starptautisko humanitāro tiesību atbilstības satvaru un pienācīgas pārbaudes prasību izveidi un pārraudzību, aktīvu kontroli pēc to nosūtīšanas, lai nodrošinātu to pienācīgu izmantošanu un izvairītos no novirzīšanas, kā arī izstāšanās un izejas stratēģiju noteikšanu.
            
         
         
            7. pants
            Ziņošana
            Īstenošanas laikposmā Augstais pārstāvis saskaņā ar Lēmuma (KĀDP) 2021/509 63. pantu sniedz PDK pusgada ziņojumus par palīdzības pasākuma īstenošanu. Palīdzības pasākumu administrators regulāri informē ar Lēmumu (KĀDP) 2021/509 izveidoto Mehānisma komiteju par ieņēmumu un izdevumu īstenošanu saskaņā ar minētā lēmuma 38. pantu, tostarp sniedzot informāciju par iesaistītajiem piegādātājiem un apakšuzņēmējiem.
         
         
            8. pants
            Apturēšana un izbeigšana
            
               1.   Saskaņā ar Lēmuma (KĀDP) 2021/509 64. pantu PDK pēc dalībvalsts vai Augstā pārstāvja lūguma var nolemt apturēt vai izbeigt atbalstu darbībām saskaņā ar palīdzības pasākumu vai pilnībā apturēt palīdzības pasākumu šādos gadījumos:
               
                           a)
                        
                        
                           ja saņēmējs nepilda savus pienākumus saskaņā ar starptautiskajām tiesībām, jo īpaši cilvēktiesībām un starptautiskajām humanitārajām tiesībām, vai ja tas nepilda saistības, ko tas uzņēmies saskaņā ar 4. pantā minētajām vienošanām;
                        
                     
                           b)
                        
                        
                           ja līgumā noteikto pienākumu nepildīšanas rezultātā līgums ar īstenotāju ir apturēts vai izbeigts;
                        
                     
                           c)
                        
                        
                           ja situācija problemātiskajā ģeogrāfiskajā teritorijā vairs neļauj pasākumu īstenot, vienlaikus nodrošinot pietiekamas garantijas;
                        
                     
                           d)
                        
                        
                           ja pasākuma īstenošana vairs neatbilst tā mērķiem vai vairs nav Savienības interesēs.
                        
                     Steidzamos un izņēmuma gadījumos Augstais pārstāvis var palīdzības pasākumu pilnībā vai daļēji provizoriski pārtraukt, pirms PDK ir pieņēmusi lēmumu.
            
            
               2.   PDK var ieteikt Padomei izbeigt palīdzības pasākumu.
            
         
         
            9. pants
            Savienības darbības konsekvence
            Saskaņā ar Lēmuma (KĀDP) 2021/509 8. pantu nodrošina konsekvenci starp darbībām, ko veic saskaņā ar palīdzības pasākumu, un citām darbībām kopējās ārpolitikas un drošības politikas jomā un pasākumiem, kurus veic saskaņā ar instrumentiem citās Savienības ārējās darbības jomās, kā arī citām Savienības politikas jomām, ieskaitot integrēto pieeju ārējiem konfliktiem un krīzēm.
         
         
            10. pants
            Stāšanās spēkā
            Šis lēmums stājas spēkā tā pieņemšanas dienā.
            To piemēro no 2022. gada 1. janvāra.
         
         
            Briselē, 2022. gada 21. aprīlī
            
               
                  Padomes vārdā –
               
               
                  priekšsēdētājs
               
               J.-Y. LE DRIAN
            
         
         
            (1)  Padomes Lēmums (KĀDP) 2021/509 (2021. gada 22. marts), ar ko izveido Eiropas Miera mehānismu un atceļ Lēmumu (KĀDP) 2015/528 (OV L 102, 24.3.2021., 14. lpp.).
         
            (2)  Padomes Lēmums (ES) 2021/1210 (2021. gada 22. jūlijs) par palīdzības pasākumu vispārējas programmas veidā Āfrikas Savienības atbalstam saskaņā ar Eiropas Miera mehānismu 2021. gadā (OV L 263, 23.7.2021., 7. lpp.).
      
      
         
            PIELIKUMS
            Saraksts ar dalībvalstu ministrijām, valdības departamentiem un citiem publisko tiesību subjektiem un aģentūrām, un privāttiesību subjektiem, kas veic valsts pārvaldes uzdevumus un uz ko attiecas pietiekamas finanšu garantijas, kuri var pilnībā vai daļēji īstenot darbības saskaņā ar palīdzības pasākumu (1):
            
                        —
                     
                     
                        Deutsche Gesellschaft für Internationale Zusammenarbeit
                     
                  
                        —
                     
                     
                        Expertise France.
                     
                  
               (1)  Šis saraksts attiecas tikai uz palīdzības pasākumu, kas izveidots ar šo lēmumu, un neizslēdz iespēju, ka turpmākiem palīdzības pasākumiem, tostarp pasākumiem vispārējas programmas veidā, var tikt izraudzītas citas vienības.